text: Hjælp til børn der har svært ved at lære
  23 marts 2011 kl. 12.21
  To Haderslev-forfattere skriver bog om børn med teflon-hjerner.
  Nogle børn virker som om, at alt hvad de får at vide, går ind af det ene øre og ud af det andet. Barnet har fået teflon på hjernen.
  - Teflon er vores navn for noget, der ikke hænger så godt fast og som slipper let. Bogen er et bud på, hvordan man kan nærme sig svar gennem en nysgerrig udforskning af sin egen praksis og det, man ser i sit daglige samvær med barnet, siger de to forfattere -  Marianne Andersen, specialundervisningskonsulent og Dorthe Beck Frederiksen, psykolog i Pædagogisk Psykologisk Rådgivning. 
  Begge har mange års erfaring med rådgivning til pædagoger og lærere.
  På den baggrund og på opfordring fra en gruppe lærere har to medarbejdere fra PPR i Haderslev Kommune skrevet en lille bog, der handler om, når et barn får teflon på hjernen. 
  Bogen er er tænkt som en opslagsbog og er meget enkel i sin opbygning. 
  I bogen guides læseren til at få øje på det, der allerede fungerer godt og hjælper barnet til at lære.
  Gennem enkle spørgsmål får læseren også mulighed for at få nye ideer til, hvordan barnet kan hjælpes til at lære mere og bedre.
  